আপাতত দালাল উধাও! আর তেমনটা অমিল নয় ওয়ার্ডে ওয়ার্ডে বেডও! শনিবার এমনই এক অচেনা ছবি দেখা গেল এস এস কে এম হাসপাতালে। আর এসবের মধ্যেই দুপুরে বেডের ‘ব্যবস্থা’ করে দেওয়ার কথা বলে ৮০০ টাকা নিতে গিয়ে রোগীর বেশধারী সাদা পোশাকের পুলিশের হাতে ধরা পড়ে গেল এক দালাল। 
হাসপাতাল চত্বরের পরিবেশ অনেকটা পাল্টেই গিয়েছে পুলিশের প্রকাশ্য এবং ছদ্মবেশি উপস্থিতিতে। নেই মরণাপন্ন রোগীকে ভর্তি করানোর জন্য বেডের হাহাকারের পুরনো ছবি। সেই প্রেক্ষিতেই প্রশ্ন উঠছে, রাজ্যের দুই মন্ত্রী ফিরহাদ হাকিম এবং মদন মিত্র রোগীকল্যাণ সমিতির (আরকেএস) চেয়ারম্যান এবং কো-চেয়ারম্যান থাকার সময় কেন এমন ছবি দেখা যায়নি? এখন কীভাবে তা সম্ভব হচ্ছে? প্রশ্নের উত্তর দেননি কেউ। কিন্তু ঠারেঠোরে বুঝিয়েছেন, দায়িত্বের ‘হাতবদল’ই এর কারণ। দালাল-রাজ বন্ধ এবং বেডের আকাল নিয়ন্ত্রণে এনে নতুন ময়দানে পর পর গোল হাসপাতালের দায়িত্বপ্রাপ্ত মন্ত্রী অরূপ বিশ্বাসের। 
এদিন জরুরি বিভাগ এবং আউটডোরে কে রোগী আর কে পুলিশের লোক, তা বোঝার উপায় ছিল না। সম্প্রতি ‘আরকেএসে’র নতুন চেয়ারম্যান মন্ত্রী অরূপ এক বৈঠকে কড়া পদক্ষেপ করার পাশাপাশি প্রয়োজনে রোগীর ছদ্মবেশে দালাল ধরার পরামর্শও দিয়েছিলেন। তাতে ফল মিলেছে। এদিন ‘বেড বিক্রি’ করতে গিয়ে গ্রেফতার হয়েছে জয় দাস ওরফে বাবুসোনা নামের এক দালাল। গত কয়েকদিনে পুলিশের হাতে গ্রেফতার হয়েছে মোট পাঁচ দালাল। হাসপাতালের সুপার করবী বড়াল এদিন বলেন, ‘‘মুখ্যমন্ত্রী মমতা বন্দ্যোপাধ্যায় চান সকল রোগীর জন্য পরিষেবা, রোগীদের জন্য বেড। পুলিশি অভিযানে দালালদের রোখা গিয়েছে। সাধারণ মানুষ চিকিত্সার প্রয়োজনে এখন মোটামুটি বেড পাচ্ছেন। সকলের যৌথ চেষ্টাতেই এই সাফল্য।’’ অপর এক আধিকারিকের কথায়, ‘‘রোগীদের বেড বিক্রি করে দিত দালালেরা। পুলিশের ভয়ে এখন তারা হাসপাতালের ধারেকাছে নেই। এখন ওয়ার্ডও পরিচ্ছন্ন। রোগীরাও বেড এবং পরিষেবা পাচ্ছেন।’’ 
এদিন মেন ব্লকে কোনও তলের বারান্দায় কোনও ট্রলি-বেডের দেখা মেলেনি। মেডিসিন বিভাগে এক রোগীর আত্মীয় পল্লব মাইতি বলেন, ‘‘সপ্তাহখানেক আগে এই ওয়ার্ড এবং বিভিন্ন বারান্দা থেকে ট্রলি সরিয়ে নেওয়া হয়েছে।’’ তাহলে কি ট্রলিতে-থাকা রোগীদের চিকিত্সা ছাড়াই ছুটি দেওয়া হয়েছে? এক চিকিত্সক বলেন, ‘‘অপ্রয়োজনীয়ভাবে অনেককে এখানে ঘুরপথে ভর্তি করানো হতো। যাঁদের বেডের খুব দরকার, তাঁদের বাধ্য হয়ে ফিরিয়ে দিতাম।’’ তাঁর মতে, দালাল ধরপাকড় শুরু হতে বেডের অভাব অনেকটাই মিটেছে। ম্যাকেঞ্জি, কার্জন, ভিক্টোরিয়া ওয়ার্ডগুলির বারান্দা ফাঁকা। সরে গিয়েছে ট্রলি। অ্যালেক্সের শিশু মেডিসিন বিভাগ ছাড়া নিউ ইমারজেন্সি, শিশু সার্জারি, জেনারেল সার্জারি, নিউরো সার্জারি, নিউরো মেডিসিন, প্লাস্টিক সার্জারি, সার্জিক্যাল ওয়ার্ডে গত তিনদিন ধরে মোটের উপর বেডও পাওয়া যাচ্ছে।